Demokratët në betejën e garës presidenciale në Ohajo
Zgjedhje paraprake të martën e ardhshme mund të jenë përcaktuese për kandidatin e partisë demokrate
. Përtej bukurisë së dimrit të akullt në bregun jugor të liqenit Iri shtrihet baza industriale e Shteteve të Bashkuara. Por qytete si Lorein i Ohajos përballen me ditë të vështira pasi uzina e çelikut, që punësonte 12 mijë veta tani është reduktuar në rreth 2 mijë punëtorë. Kryetari i Bashkisë së Loreinit dhe punëtor i çelikut Tom Krasienko, ditët e fundit mbështeti senatoren Hillëri Klinton. Në selitë e fushatave të kandidatëve vullnetarët ndihmojnë që të tërheqin njerëzit në palestrën e një shkolle të mesme. Senatorja Hillëri Klinton u flet zgjedhësve që përballen me vështirësi si pasojë e humbjes së vendeve të punës. Senatorja e Nju Jorkut reklamon planin e saj për kujdesin shëndetsor universal për klasën e mesme të Ohajos. Përkrahësit e senatores Klinton thonë se anëtarët e sindikatave do të luajnë rol vendimtar në zgjedhjet paraprake të së martës. Vendet e punës dhe kujdesi shëndetësor janë të lidhura me njëra tjetrën. Njerëzit shikojnë se si vendet e tyre të punës shkojnë në vende të tjera dhe kompanitë, për të cilat ata punonin, zhvendosen dhe nxjerrin më shumë fitime sepse nuk paguajnë taksa. Dhe njerëzit i zemëron një gjë e tillë Rreth 60 kilometra në lindje, anëtarë të një sindikate tjetër mbështesin kandidatin Barak Obama. Ata shkojnë në pjesën lindore të qytetit Klivland për të tërhequr mbështetje për kandidatin e tyre. Sindikata thotë se do të trokasë në derën e 1 milion shtëpive në këtë pjesë të shtetit Ohajo për të reklamuar kandidatin demokrat, Obama. Qyteti më i madh i Ohajos vuan gjithashtu nga humbja e vendeve të punës. Ndërsa fabrikat mbyllen, qeveria llogarit se gjatë këtij dhjetëvjeçari ky shtet do të humbasë 243 mijë vende pune në sektorin e prodhimit. Senatori Obama bën fushatë mes punëtorëve të fabrikave. Ai takohet me një grup, që kërcënohet të humbasë pensionet dhe u flet atyre se ç’mund të bëjë qeveria. Udhëheqësi i sindikatës, Anton Fambi, thotë se punonjësit e shërbimeve mbështetën kohët e fundit senatorin Obama. Në shumicën e mbrëmjeve, kjo qendër gumëzhon nga aktivitete të ndryshme. Njerëzit që kanë humbur vendet e punës mësojnë profesione të reja. Për shembull, dy meso burra mësojnë të bëjnë me kompjuterë atë që bënin më parë me dorë. Dhe mes atyre që studjojnë të bëhen infermjerë me liçencë, është edhe Ërni Gajër, i cili ka humbur vendin e punës disa herë. Ohajo voton të martën dhe këshilltarët e fushatës së senatores Klinton thonë se ajo ka nevojë të fitojë për ta mbajtur gjallë fushatën e saj. Në se senatori Obama fiton në Ohajo, duke i shtuar kështu fitoreve të të tij njëpasnjëshme, demokratët thonë se senatori i Ilinoit ka të ngjarë të jetë kandidati që do të mbajë gjallë shpresat e punëtorëve të Ohajos deri në zgjedhjet e përgjithshme presidenciale të nëntorit. //rd//